钦定古今图书集成/理学汇编/学行典/第182卷 > 崔怀慎
## 钦定古今图书集成/理学汇编/学行典/第182卷 > 崔怀慎

按《齐书孝义传》：“崔怀慎，清河东武城人也。父邪利，鲁
郡太守，宋元嘉中没敌。怀慎与妻房氏笃爱，闻父陷
没，即日遣妻布衣蔬食，如居丧礼。邪利后仕敌，中书戒怀慎，不许如此。怀慎得书，更号泣。怀慎从叔模为
荥阳太守，亦同没敌。模子虽居处改节，而不废婚宦。
大明中，怀慎宗人冀州刺史元孙北使，敌问之曰：‘崔
邪利、模并力屈归命，二家子侄，出处不同，义将安在’？”
元孙曰：“王尊驱骥，王阳回车，欲令忠孝并弘，臣子两
节。”泰始初，淮北陷没，界上流奔者多有去就，怀慎因
此入北。至桑干，邪利时已卒，怀慎绝而后苏。载丧还
青州，徒跣冰雪，土气寒酷，而手足不伤，时人以为孝
感。丧毕，以弟在南，建元初又逃归，而弟亦已亡。怀慎
孤贫独立，宗党哀之，日敛给其升米。永明中，卒。